**PRIAME VYZVANIE**

**Kód: 11I02-21-P21**

**MINISTERSTVO ZDRAVOTNÍCTVA SLOVENSKEJ REPUBLIKY**

**Vykonávateľ Plánu obnovy a odolnosti SR**

**Vyzýva**

podľa § 12 ods. 1 písmeno c) a § 13 ods. 1 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov (ďalej len „zákon o mechanizme“)

**Univerzitnú nemocnicu Martin**

**na uzatvorenie zmluvy o poskytnutí prostriedkov mechanizmu za účelom realizácie časti Investície 2 v Komponente 11   
Plánu obnovy a odolnosti SR:**

**výstavba Univerzitnej nemocnice sv. Martina**

**Názov komponentu**: 11\_Moderná a dostupná zdravotná starostlivosť

**Názov investície**: Investícia 2\_Nová sieť nemocníc – výstavba, rekonštrukcie a vybavenie

**Zdroj financovania:** Plán obnovy a odolnosti Slovenskej republiky v súlade so zákonom o mechanizme

*Cieľ: Zabezpečiť kvalitnú, dostupnú a efektívnu ústavnú zdravotnú starostlivosť.*

.....................................................................................

minister zdravotníctva Slovenskej republiky

1. Formálne náležitosti
   1. Identifikačné údaje a kontaktné údaje vykonávateľa:

Názov vykonávateľa: Ministerstvo zdravotníctva Slovenskej republiky

Adresa vykonávateľa: Limbová 2, P.O.BOX 52, 837 52 Bratislava 37

Kontaktné údaje vykonávateľa: sekcia implementácie Plánu obnovy a odolnosti a reforiem

Email: [planobnovy@health.gov.sk](mailto:planobnovy@health.gov.sk)

Web: <http://www.health.gov.sk/?Plan-obnovy-a-odolnosti>

**1.2 Dátum priameho vyzvania**

Dátum zaslania priameho vyzvania prijímateľovi: **31. 10. 2022**

**1.3 Indikatívna výška prostriedkov mechanizmu určených na vyzvanie:**

Indikatívna výška finančných prostriedkov vyčlenených na priame vyzvanie s kódom **11I02-21-P21** predstavuje   
**329 892 689 EUR bez DPH.**

Indikatívny rozpočet na DPH, v prípadoch kde bude DPH v zmysle tohto vyzvania oprávnená predstavuje   
**65 978 537,80 EUR.**

Forma poskytovaných prostriedkov: nenávratný spôsob podľa § 14 zákona o mechanizme.

**1.4 Spôsob komunikácie s vykonávateľom**

Za vykonávateľa komunikáciu za účelom uzatvorenia zmluvy o poskytnutí prostriedkov mechanizmu (ďalej len „zmluva“) podľa § 14 ods. 1 o mechanizme zabezpečuje:

SEKCIA IMPLEMENTÁCIE PLÁNU OBNOVY A ODOLNOSTI A REFORIEM (ďalej len „SIPOOR“)

Ministerstvo zdravotníctva Slovenskej republiky

Limbová 2, 837 52 Bratislava 37

e-mail: planobnovy@health.gov.sk

Na základe priameho vyzvania podľa § 13 ods.1 zákona o mechanizme sa prostriedky mechanizmu poskytujú priamo určenému prijímateľovi v súlade s § 12 ods. 1 písm. c), ktorému je doručené na adresu:

Univerzitná nemocnica Martin

Kollárova 2, 036 59 Martin

e-mail: martina.antosova@unm.sk

**1.4 Iné formálne náležitosti**

Vykonávateľ pripraví návrh zmluvy a odošle ju prijímateľovi na podpísanie. Prijímateľ doručí skompletizovanú a podpísanú zmluvu, ktorá je prílohou tohto vyzvania v uvedenej lehote písomne alebo osobne do podateľne MZ SR v pracovných dňoch v úradných hodinách v termínoch:

Pondelok - Štvrtok: 8.00 - 15.00 hod.

Piatok: 8.00 - 14.00 hod.

Prijímateľ doručí podpísanú zmluvu v 4 vyhotoveniach, aj s príslušnými prílohami kedykoľvek, až do uzávierky vyzvania podľa kapitoly 1.2 tohto vyzvania.

2. Podmienky poskytnutia prostriedkov mechanizmu

**2.1 Podmienky oprávnenosti prijímateľa**

| **P. č.** | **Podmienka PPM** | **Popis podmienky** |
| --- | --- | --- |
| 1 | **Oprávnenosť priamo určeného prijímateľa** | Predložiť podpísanú zmluvu je oprávnená iba Univerzitná nemocnica Martin ako prijímateľ individuálne určený uznesením vlády č. 441/2022 zo dňa 1.7. 2022 podľa §12 ods. 1 písm. c) a  § 13 ods.1 zákona o mechanizme.  ***Forma preukázania:***Predloženie podpísanej zmluvy s identifikáciou prijímateľa  ***Spôsob overenia:***Prostredníctvom predložených údajov v zmluve |
| 2 | **Podmienka poskytnutia prostriedkov mechanizmu v zmysle § 13 ods. 4 zákona o mechanizme** | Podmienka, že prostriedky mechanizmu vykonávateľ nemôže poskytnúť osobe, ktorá bola právoplatne odsúdený za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody.  Prostriedky mechanizmu nemožno poskytnúť ani právnickej osobe, ktorej štatutárny orgán, člen štatutárneho orgánu alebo iná osoba konajúca v jej mene boli právoplatne odsúdení za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody; ak sa na realizácii investície alebo realizácii reformy spolupodieľa partner, uvedené sa vzťahuje aj na partnera, štatutárny orgán partnera, člena štatutárneho orgánu partnera a inú osobu konajúcu v mene partnera.  ***Forma preukázania:***Originál výpisu z registra trestov nie starší ako 3 mesiace, ktorý prijímateľ predloží ako neoddeliteľnú súčasť zmluvy  ***Spôsob overenia:***Vykonávateľ overí splnenie danej podmienky prostredníctvom výpisu z registra trestov predloženého prijímateľom, prípadne partnerom ak sa na realizácii reformy spolupodieľa |
| 3 | **Podmienka poskytnutia prostriedkov mechanizmu v zmysle § 13 ods. 3 zákona o mechanizme** | Podmienka, že prostriedky mechanizmu nemožno poskytnúť Prijímateľovi, ktorý prijíma dotáciu, príspevok, grant alebo inú formu pomoci na financovanie tých istých výdavkov a ktorá by predstavovala dvojité financovanie.  ***Forma preukázania:***Prijímateľ sa čestným vyhlásením zaviaže, že na tento účel použitia neboli Univerzitnej nemocnici Martin poskytnuté prostriedky z iných zdrojov EÚ alebo iných verejných prostriedkov. Za týmto účelom predloží zároveň s podpísanou zmluvou čestné vyhlásenie.  ***Spôsob overenia:***Vykonávateľ overí splnenie podmienky prostredníctvom údajov a informácií uvedených v danom čestnom vyhlásení |
| 4 | **Podmienka energetickej hospodárnosti budovy** | V prípade výstavby nových budov je minimálnym cieľom dosiahnutie potreby primárnej energie aspoň o 20% nižšej, ako je požiadavka na budovy s takmer nulovou potrebou energie, pričom minimálna požiadavka na budovu s takmer nulovou potrebou energie je stanovená hornou hranicou energetickej triedy A0 pre globálny ukazovateľ. Rozsah energetických tried a minimálna požiadavka na primárnu energiu je definovaná v prílohe 3 vyhlášky 5 č. 364/2012 Z. z. pre kategóriu budovy nemocníc je to < 78,4 kWh/(m2 . a).  ***Forma preukázania:***Dosiahnutie tohto cieľa preukáže prijímateľ energetickým certifikátom budovy, pričom táto povinnosť vyplýva pre stavebníka z ustanovenia § 5 ods. 2 písm. c) zákona o EHB pri dokončení novej budovy alebo významnej obnove existujúcej budovy.  Pre účely tohto vyzvania predloží UNM čestné vyhlásenie, ktoré pri skončení realizácie projektu doloží reálnymi certifikátmi certifikátu Breeam, Leed alebo ekvivalentu.  ***Spôsob overenia:***prostredníctvom predložených certifikátov, resp. čestného vyhlásenia |

**2.2 Účel použitia prostriedkov mechanizmu**

Hlavným cieľom investície 2 v komponente 11 v rámci Plánu obnovy a odolnosti SR je výstavbou moderných budov zefektívniť klinické a prevádzkové procesy, dosiahnuť lepší komfort pre pacientov aj personál, a zároveň znížiť riziko nozokomiálnych nákaz. Zároveň vytvorením prostredia pre vykonávanie modernej medicíny sa zatraktívni prostredie pre špičkových odborníkov a pomôže sa tým znížiť ich odliv do zahraničia.

Potreba výstavby novej nemocnice zohľadní na jednej strane potrebu v novej sieti, zadefinovanej po optimalizácii siete nemocníc, a na druhej strane nevhodnosť súčasných priestorov na rekonštrukciu (nové stavby prioritne nahradia dnešné nemocnice pavilónového typu a staré pamiatkovo chránené budovy).

Investičný projekt Univerzitnej nemocnice Martin je vytvorený zaúčelom **stavby novej Univerzitnej nemocnice sv. Martina vo vyhotovení „full fit out“**, t. j. priestor je funkčný a vybavený osvetlením, klimatizáciou, hygienickými zariadeniami, základná výbava detekcie požiaru, vybavenie výťahov, recepcie, inštalácia kobercov, dlaždíc, stropov, koncové povrchové úpravy, nábytok, vrátane nemedicínskeho a medicínskeho prístrojového/technického vybavenia („plne vybavená“).

Rozsah materiálno – technického zabezpečenia je uvedený v priloženej zmluve a prílohách, rovnako aj míľniky a ciele, ktoré sa prijímateľ zaväzuje podpisom zmluvy dodržať, a ktoré sú v súlade s Uznesením vlády č. 441/2022 zo dňa 1.7.2022.

Základné parametre projektu:

Investičné náklady: 329 892 689 € bez DPH z toho:

* 235 184 356 € bez DPH - stavebné náklady (vrátane nákladov na projektovú dokumentáciu na stavebné povolenie, realizačnú dokumentáciu a dokumentáciu skutočného vyhotovenia stavby, predprojektovú a projektovú inžiniersku činnosť a pozemky)
* 80 833 000 € bez DPH - medicínske technológie a vnútorné vybavenie

• Počet lôžok: 660

• Počet operačných sál: 19

• Predpokladaná doba realizácie: 06/2022 – 06/2026

**2.3 Časová oprávnenosť aktivít**

Oprávnené výdavky vychádzajú zo Systému implementácie Plánu obnovy a odolnosti SR a sú určené na obdobie od 1. februára 2020 do 30. júna 2026, ak sa na vyššie uvedené neuplatňuje nariadenie vyplývajúce zo schémy štátnej pomoci platnej pre túto investíciu.

**2.4 Iné podmienky poskytnutia prostriedkov mechanizmu**

Prostriedky mechanizmu budú prijímateľovi poskytnuté na základe podmienok stanovených vo výzve a v zmluve, kde sú stanovené podmienky platieb a podmienky plnenia míľnikov a cieľov.

**Prílohy**

1. Návrh zmluvy o poskytnutí prostriedkov mechanizmu
2. Schéma štátnej pomoci pre investície do nemocníc a hospicov, zariadení ústavnej zdravotnej starostlivosti, z prostriedkov Plánu obnovy a odolnosti SR. Schéma štátnej pomoci vo forme náhrady za služby všeobecného hospodárskeho záujmu č. ŠP SVHZ – 2/2022